text: সুশোভন সরকার (১৯ আগস্ট ১৯০০ - ২৬ আগস্ট ১৯৮২) একজন ভারতের প্রখ্যাত বাঙালি ঐতিহাসিক।
  
  জন্ম ও প্রারম্ভিক জীবন 
  সুশোভন সরকারের জন্ম পিতার কর্মক্ষেত্র মেদিনীপুরের কাঁথিতে। তবে আদি নিবাস ছিল দক্ষিণ চব্বিশ পরগনা জেলার ডায়মন্ড হারবারের সরিষাতে। পিতার  ছিলেন বিহার-ওড়িশা র ডেপুটি ম্যাজিসেট্রট  সুরেশচন্দ্র সরকার। সুশোভন সরকারের শৈশব কাটে বিহারে। কলকাতার প্রেসিডেন্সি কলেজ থেকে ইতিহাসে প্রথম শ্রেণীতে প্রথম হয়ে বি.এ ও এম.এ (১৯২৩) পাশ করেন। ব্রাহ্মধর্ম গ্রহণ করলে মাতার বিরাগভাজন হয়ে পৈতৃক ভিটা ত্যাগ করেন।১৯২৩-২৫ খ্রিস্টাব্দে ইংল্যান্ডের অক্সফোর্ড বিশ্ববিদ্যালয় পড়ে ইতিহাসে ডিগ্রি পান।
  
  কর্মজীবন
  দেশে ফিরে ১৯২৫ খ্রিস্টাব্দে কলকাতা বিশ্ববিদ্যালয়ের প্রভাষক হিসাবে কর্মজীবন শুরু করেন। ১৯২৯ খ্রিস্টাব্দে ঢাকা বিশ্ববিদ্যালয়ের ইতিহাস বিভাগের রিডার নিযুক্ত হন। ১৯৩৩ খ্রিস্টাব্দে প্রেসিডেন্সি কলেজে আসেন এবং ১৯৫৬ খ্রিস্টাব্দে সরকারি চাকরি থেকে অবসর নেন। কমিউনিস্ট মনোভাবাপন্ন সুশোভন সরকার পার্টির সদস্য না হয়েও তাদের নানাভাবে সাহায্য করতেন। আর সেজন্য তাঁর যোগ্যতা থাকা সত্ত্বেও সরকারি প্রেসিডেন্সি কলেজের অধ্যক্ষ হতে পারেন নি। ১৯৫৬ -৬১ খ্রিস্টাব্দ পর্যন্ত তিনি যাদবপুর বিশ্ববিদ্যালয়ের ইতিহাস বিভাগের প্রধান ছিলেন।১৯৬২-৬৭ খ্রিস্টাব্দে কলকাতা বিশ্ববিদ্যালয়ে অধ্যাপনা করেন। সুশোভন সরকার ১৯২৬ - ৩৬ খ্রিস্টাব্দের এই সময়কালে বিশ্বভারতী কার্যনির্বাহী পরিষদের সদস্য ছিলেন।
  
  লেখালেখি
  ১৯৩১ খ্রিস্টাব্দে প্রতিষ্ঠিত 'পরিচয়' পত্রিকাগোষ্ঠীর সদস্য  তিনি 'বিজন রায়' ছদ্মনামে পরিচয়ের প্রথম সংখ্যা থেকেই লেখেন 'রুশ বিপ্লবের পটভূমিকা'। অমিত রায় ছদ্মনামে লিখেছেন - 'Notes on the Bengal Renaissance' (বাংলার নবজাগরণের টীকাগুলি), 'বাংলার ইতিহাসের ধারা' প্রভৃতি। তারপর বাংলার নবজাগরণ নিয়ে ইংরাজীতে যে পূর্ণাঙ্গ গ্রন্থ রচনা করেন তার জন্য তিনি ১৯৮১ খ্রিস্টাব্দে রবীন্দ্র পুরস্কার পান। তার শেষ গ্রন্থ হল 'রবীন্দ্রস্মৃতি'। সুশোভন সরকারের কন্যা ও পুত্রও ইতিহাসবিদ।তাঁরা যথাক্রমে   যাদবপুর বিশ্ববিদ্যালয়ের ও দিল্লি বিশ্ববিদ্যালয়ের অধ্যাপক।
  
  মৃত্যু
  সুশোভন সরকার ৮২ বৎসর বয়সে কলকাতায় ১৯৮২ খ্রিস্টাব্দের ২৬শে আগস্ট মৃত্যুবরণ করেন।
  
  তথ্যসূত্র
  
   সুবোধচন্দ্র ও অঞ্জলি বসু সম্পাদিত  সাহিত্য সংসদ কলকাতা প্রকাশিত সংসদচরিতাভিধান প্রথম খণ্ড পঞ্চম সংস্করণ তৃতীয় মুদ্রণ পৃষ্ঠা সংখ্যা ৮২৬-৮২৭ দ্রষ্টব্য। ISBN : 978-81-7955-135-6
  
  বিষয়শ্রেণী:১৯০০-এ জন্ম
  বিষয়শ্রেণী:১৯৮২-এ মৃত্যু
  বিষয়শ্রেণী:ভারতীয় রাজনৈতিক লেখক
  বিষয়শ্রেণী:বাঙালি ইতিহাসবিদ
  বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:প্রেসিডেন্সি বিশ্ববিদ্যালয়, কলকাতার প্রাক্তন শিক্ষার্থী
  বিষয়শ্রেণী:প্রেসিডেন্সি বিশ্ববিদ্যালয়, কলকাতার শিক্ষক
  বিষয়শ্রেণী:ভারতীয় মার্কসবাদী ইতিহাসবিদ
  বিষয়শ্রেণী:২০শ শতাব্দীর ভারতীয় ইতিহাসবিদ
  বিষয়শ্রেণী:শান্তিনিকেতনের সাথে যুক্ত ব্যক্তি
title: সুশোভন সরকার